Riik võiks kinnisvarafirma Tehnopolis Ülemiste juhi sõnul kinnisvara ehitades rohkem rõhuda universaalselt kasutatava vara loomisele, mida hiljem oleks vajadusel võimalik lihtsamini turule panna.
„Oleks parem, kui riik ei telliks ega pakuks turule liiga spetsiifilist vara. Arusaadav, et näiteks päästekeskustel on omad nõuded, aga sealgi võiks rõhuda sellele, et näiteks büroo osa oleks võimalikult universaalne,” rääkis kinnisvarafirma Tehnopolis Ülemiste juht Gert Jostov reedel kinnisvarakonverentsil. „Hea näide on uus maksu- ja tolliameti hoone, kui väikesed eripärad kõrvale jätta, siis tulevikus, kui riigil näiteks ei peaks seda hoonet enam vaja olema, siis on seda suhteliselt lihtne tagasi turule viia,” märkis Jostov.
Jostovi sõnul ei tohiks unustada, et riik on kinnisvaraturul oluline osaline, mis lisaks seadustele ja nõuetel ka oma tegevusega loob paljuski nii turutingimused kui -praktika.
Maksu- ja tolliamet kolis Technopolis Ülemiste kontorihoonesse möödunud aastal. Kümneks aastaks üüritud pinnad on ameti varasematest pindadest viiendiku võrra väiksemad ja rohkem kui poole kallimad.
Allikas: BNS